L-Orizzont jirraporta li minkejja s-snin, l-iskandlu taż-żejt baqa' mwaħħal fil-qrati, bl-avukat Ġenerali jikkonferma li ħames kawżi għadhom pendenti u għadu ma nħareġ l-ebda att ta' akkuża biex dan is-smigħ imur quddiem il-qorti kriminali. Fi storja oħra jingħad li l-Kummissjoni Ewropea approvat skema ta' €720,000 biex tgħin lis-sajjieda Maltin tat-tonn li jaħdmu għal rashom li ġew affetwati mill-pandemija COVID19. Ritratt juri xita mhux mistennija li laqtet l-inħawi fit-tramuntana ta' Malta. The Malta Independent jgħid li jekk il-Partit Nazzjonalista ikollu jneħħi d-deputati ribelli, l-partit mhux biss jispiċċa mingħajr Kap tal-Oppożizzjoni iżda ukoll mingħajr Whip u Membri Parlamentari Ewropej. Is-Supretendent tas-Saħħa Pubblika l-Professur Charmaine Gauci wissiet li n-nies jeħtieġ jibqgħu jaġixxu b'responsabiltà, wara li folol attendew għall-festi organizzati fi tmiem il-ġimgħa. Ritratt separat juri l-kometa NEOWISE għaddejja minn wara l-istatwa ta' Kristu Salvatur li jinsab fuq l-għolja tal-Merżuq f'Għawdex. In-Nazzjon jirraporta li qed tiżdied l-animożità bejn il-kunsilieri Laburisti fil-Qala, b'referenza għall-battibekki fil-beraħ bejn is-Sindku Paul Buttigieg li l-ġurnal jgħid li hu kanvasser tal-eks ministru ta' Għawdex Justyne Caruana u l-kunsillier Joseph Buttigieg li jaħdem fis-segretarjat tal-Ministru Clint Camilleri. B'ritratt imdaqqas tal-Kanċillier Ġermaniż Angela Merkel miexja fil-binja tal-Kunsill Ewropew fi Brussell, il-ġurnal jgħid li sa tard ilbieraħ filgħaxija issuktat l-istennija għall-ftehim dwar il-budget ewropew għas-seba' snin li ġejjin u l-fond ta' rkupru biex itaffi l-effetti tal-pandemija COVID19. Times of Malta jgħid li l-qorti tal-appell ordnat żewġ kuntratturi iħallsu €67,000 f'kumpens lil familja 20 sena wara li d-dar ta' din familja minn Tas-Sliema iġġarfet u ħalliet persuna mejta. Fi storja separata, il-ġurnal jgħid li l-Kummissarju għall-Istandards fil-Ħajja Pubblika George Hyzler mistenni jippreżenta abbozz ta' kodiċi ta' etika rivedut għad-deputati biex jipprova inaqqas il-possibiltà ta' nuqqasijiet fejn jidħlu rigali li jirċievu d-deputati. Ritratt juri cart ruts li instabu fit-triq li qed tinbena mill-ġdid f'Ħ'Attard, bil-ġurnal jgħid li dawn reġgħu tgħattew minkejja appelli biex ikunu inkorporati fil-proġett, għalkemm ġew preservati biex isir studju fuqhom fil-futur.